คาใจธปท.เลิกสู้บาท
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — ธนาคารแปลกใจ ธปท.ปลดเกียร์ว่างเลิกพยุงค่าเงินบาท เชื่อรอนโยบายผู้บริหารใหม่
นายกอบสิทธิ์ ศิลปชัย ผู้บริหารงานวิจัยเศรษฐกิจและตลาดทุน ธนาคารไทยพาณิชย์ เปิดเผยว่า ตั้งข้อสังเกตว่าการเปลี่ยนแปลงทีมผู้บริหารธนาคารแห่งประเทศไทย (ธปท.) ทำให้เกิดการผ่อนแรงในการดูแลค่าเงินบาท อาจเพราะไม่แน่ใจเรื่องนโยบายอัตราแลกเปลี่ยน ที่มีโอกาสเปลี่ยนแปลงหลังจากเปลี่ยนทีมผู้บริหาร ธทป.ชุดใหม่
“ปกติแล้ว ธปท.จะสอบถามธนาคารพาณิชย์ถึงแรงขายเหรียญมาซื้อบาท มีมาเท่าไหร่ ธปท.ก็พร้อมชน แต่ 1 เดือนที่ผ่านมาสถานการณ์เปลี่ยนไป ธปท.เช็กมาที่ธนาคาร พบว่ามีแรงขายเหรียญเพื่อซื้อบาท แต่กลับปล่อย บอกว่าไม่เป็นไร” นายกอบสิทธิ์ กล่าว 
ทั้งนี้ ธนาคารกลางญี่ปุ่นเองก็ลดการแทรกแซงลงเช่นกัน อาจเป็นไปได้ที่ ธปท.เห็นญี่ปุ่นผ่อนแรงจึงผ่อนแรงตาม 
นายกอบสิทธิ์ กล่าวว่า ยากมากที่จะบอกลูกค้าให้ป้องกันความเสี่ยง เพราะลูกค้านอนใจ เชื่อว่าถึงอย่างไร ธปท.ต้องดูแลค่าเงินไม่ให้ผันผวน เนื่องจากที่ผ่านมา ธปท.พุ่งเข้าชนตลอด สะท้อนจากทุนสำรองระหว่างประเทศเพิ่มขึ้นต่อเนื่อง สวนทางกับค่าเงินบาทที่แข็งค่าในอัตราต่ำมาก ซึ่งบิดเบือนกลไกที่แท้จริง อีกทั้งทุนสำรองสูงหนุนให้ค่าเงินบาทแข็งค่าด้วย 
นายกอบสิทธิ์ กล่าวอีกว่า การแทรกแซงเงินทุกเหรียญที่เข้ามา ทำให้คนไทยใช้เงินที่ไม่ใช่เงินของคนไทย เงินที่ไหลเข้าพอทำกำไรอาจขายนำเงินกลับประเทศตัวเอง ถ้าเลือกแทรกแซงเฉพาะเงินลงทุนจากต่างชาติจะสะท้อนความจริงได้มากกว่า ทว่าในอนาคตหากจะเปลี่ยนแปลงนโยบาย ต้องให้คนปรับตัวทัน 
อย่างไรก็ดี น่าเห็นใจ ธปท. เพราะสาเหตุหนึ่งที่ค่าบาทแข็ง เพราะนำเข้าไม่สมดุลกับส่งออก กระทรวงการคลังต้องช่วย ธปท. โดยปรับโครงสร้างภาษีเพื่อกระตุ้นการนำเข้า
แหล่งข่าวจากธนาคารพาณิชย์แห่งหนึ่ง เปิดเผยว่า ไม่อยากแสดงความเห็นต่อการทำงานของ ธปท. แต่ข้อเท็จจริงที่ค่าเงินแข็งค่าในอัตราที่เร็วเกินไป ก็พอจะสะท้อนอะไรได้บางอย่าง 
การแข็งค่าของเงินบาทที่รวดเร็วทำให้ธนาคารกสิกรไทยได้ปรับคาดการณ์ค่าเงินบาทสิ้นปีนี้เป็น 31 บาท/เหรียญสหรัฐ จากเดิม 31.50 บาท/เหรียญสหรัฐ เพราะค่าเงินบาทแข็งเร็วกว่าที่คาดไว้ถึง 4 เดือน ส่วนปีหน้า 30.20 บาท/เหรียญสหรัฐ เช่นเดียวกับสแตนดาร์ดชาร์เตอร์ด (ไทย) คาดการณ์เงินบาทเป็น 30.20 บาท/เหรียญสหรัฐ ภายใน 612 เดือนข้างหน้า จากเดิมคาดว่าสิ้นปีที่ 31.5 บาท/เหรียญสหรัฐ ธนาคารเอชเอสบีซี ปรับคาดการณ์จาก 31.5 บาท เป็น 31 บาท สิ้นปีนี้ และ 30 บาท/เหรียญสหรัฐ สิ้นปีหน้า